Ai 28 di Fevrâr, in Catalogne, si à vude une gnove butade di consultazions su la indipendence sul stamp di chê che si veve tignude a Arenys de Munt ai 13 di Setembar dal an passât. Chest viaç lis votazions a àn interessât une otantine di comuns. Des sù par jù 290 mil personis che a vevin dirit di partecipâ, a son stadis 62.270 chês che si son presentadis a votâ, o sei il 21,5% dal totâl. Di chescj il 92% si à declarât a pro de indipendence de Catalogne. In diviers comuns, dut câs, la partecipazion e à passât fintremai il 50%. Si trate di risultâts no di pôc, massime se si calcole che si trate di votazions inmaneadis in maniere volontarie e cence valôr uficiâl. In dì di vuê, su 990 mil personis che a àn vût la pussibilitât di votâ, a son stadis plui di 240 mil chês che lu àn fat e che, in grande maiorance, a àn dite di sì ae indipendence. Altris votazions a son za in program pai 25 di Avrîl e pai 20 di Jugn.
Intant la comission pai afârs istituzionâi dal Parlament catalan e à fate buine a maiorance une risoluzion che e pant la sô poie a chestis consultazions su la indipendence. Il test al à vût il vôt a pro di CiU e ERC; i rapresentants di ICV-EUiA a àn vût miôr astignîsi; socialiscj (PSC) e popolârs (PP) a àn votât cuintri. Il document al ricognòs a chestis consultazions un valôr impuartant tant che esercizi di partecipazion de citadinance e al invide aministradôrs e citadins a lavorâ adun par garantî une adesion simpri plui fuarte al vôt. Intal test si ricognòs ancje la volontât di une fete simpri plui gruesse de societât catalane di rivâ a vê un stât indipendent. Al merete segnalât che il toc dal document là che si ricuarde la risoluzion sul dirit ae autodeterminazion de nazion catalane fat bon ai 12 di Dicembar dal 1989 al à vût il vôt contrari dome dai popolârs e dai membris dal grup mist.
Font: VilaWeb, 01-03/03/10; Nationalia, 01/03/10
fur_Latn fur_Latn oci_Latn